România a ajuns duminică seară la Madrid. Naționala de fotbal o înfruntă într-un meci amical pe Civitas Metropolitano pe fosta adversară de la Mondialul din 1994, Columbia, marți, 26 martie, ora 21:30. Gino Iorgulescu, președintele Ligii Profesioniste de Fotbal (LPF), i-a însoțit pe "tricolori" în capitala Spaniei.
După un zbor de aproximativ 4 ore, delegația "tricoloră" a ajuns duminică seară la Madrid, locul unde naționala lui Edi Iordănescu va disputa ultimul meci amical al lunii martie, împotriva Columbiei. Gino Iorgulescu este numele surpriză care i-a însoțit pe "tricolori" în capitala Spaniei.
Președintele LPF poate fi zărit în imaginile surprinse de Federația Română de Fotbal la sosirea pe aeroportul din Madrid. Gino Iorgulescu, apariție rară pe stadioanele din România la meciurile de fotbal, a mers la Madrid pentru a susține naționala României în amicalul de lux împotriva Columbiei.
Gino Iorgulescu și Justin Ștefan, secretarul general al LPF, au fost, la un moment dat, opozanți ai regimului implementat de președintele Federației Române de Fotbal, Răzvan Burleanu, la Casa Fotbalului. Criticile celor doi la adresa lui Răzvan Burleanu au încetat pe neașteptate.
Mircea Lucescu a fost în tribune la România – Irlanda de Nord, scor 1-1 pe Arena Națională. Fostul selecționer al României, care a dus naționala la primul EURO din istorie (1984), nu a fost impresionat de prestația "tricolorilor" și a pus rezultatul pe seama minutelor puține pe care fotbaliștii le au la nivel de club.
Aproximativ două zile mai târziu, fostul selecționer al României a mers în cantonamentul naționalei, unde a stat de vorbă cu Anghel și cu Edi Iordănescu. Înainte de plecarea în Spania, "Il Luce" a dat mâna cu fotbaliștii din lotul convocat de Iordănescu Jr.
Delegația României este cazată la hotelul Melia Barajas din Madrid. Din cantonamentul naționalei României au ieșit accidentați Nicușor Bancu și Vasile Mogoș. Primul este aproape să rateze derby-ul Universității Craiova cu Rapid, informație dezvăluită în exclusivitate de FANATIK.
De cealaltă parte, Vasile Mogoș, fundașul celor de la CFR Cluj, a povestit în FANATIK momentele teribile pe care le-a trăit la meciul cu Irlanda de Nord. "Am simțit că-mi pierd cunoștința", a spus Vasile Mogoș, în exclusivitate, pentru FANATIK.
România a fost repartizată în Grupa E la EURO 2024 alături de Belgia, Slovacia. Ultima adversară va fi stabilită în urma barajului care va avea loc marți, 26 martie, ora 21:45, între Ucraina și Islanda. Înainte de turneul final, "tricolorii" vor juca două meciuri amicale cu Bulgaria (4 iunie) și Liechtenstein (8 iunie).